จังหวัดเพชรบุรี เปิดตลาดนัดข้าวเปลือก ช่วยเหลือเกษตรกร ขายได้ราคาสูงกว่าท้องตลาด พร้อมสนับสนุนค่าขนส่ง ตันละ 40 บาท

เมื่อเวลา 15.30 น. วันนี้(วันที่ 9 มกราคม 2567)นางสาวจินตะณา ปิ่นสุภา พาณิชย์จังหวัดเพชรบุรี หัวหน้าส่วนราชการ เจ้าหน้าที่ และประชาชน ร่วมเปิดตลาดนัดข้าวเปลือก ณ ท่าข้าวทวีรวมมิตร ตำบลสำมะโรง อำเภอเมืองเพชรบุรี จังหวัดเพชรบุรี

นางสาวจินตะณา ปิ่นสุภา พาณิชย์จังหวัดเพชรบุรี เปิดเผยว่ารัฐบาลห่วงผลผลิตข้าวของพี่น้องเกษตรกร โดยเฉพาะด้านราคาในการจำหน่าย ซึ่งราคาข้าวเปลือกขายได้ราคาค่อนข้างต่ำในตลาดรับซื้อทั่วไป เพื่อป้องกันราคาตกต่ำ จึงเปิดทางเลือกให้เกษตรกร , ผู้ประกอบการ,เจ้าของโรงสี ซื้อ - ขาย จัดตลาดนัดข้าวเปลือก เสริมสร้างความเป็นธรรม สามารถต่อรอง ด้านราคา เพื่อกระตุ้นการซื้อขายข้าว และช่วยยกระดับราคาให้เกษตรกร ขายได้ราคาดี ซึ่งตลาดนัดข้าวเปลือก จะเป็นช่องทางหนึ่งในการช่วยเหลือชาวนา

โดยสำนักงานพาณิชย์จังหวัดเพชรบุรี จัดโครงการตลาดนัดข้าวเปลือกในห้วงที่ผลผลิตข้าวเปลือกกำลังออกสู่ตลาดจำนวนมาก ให้เกษตรกรนำข้าวเปลือกมาจำหน่าย ณ ตลาดนัดข้าวเปลือก จะได้รับการสนับสนุนค่าขนส่ง ตันละ 40 บาท ซึ่งเพชรบุรีตั้งเป้าในการรับซื้อข้าวเปลือกจำนวน 1,000 ตัน นอกจากนั้นจะได้ราคาสูงกว่าท้องตลาดทั่วไป เพิ่มมูลค่าอีกตันละ 100 บาท เกษตรกรสามารถนำข้าวเปลือกไปจำหน่ายได้จนถึงวันที่ 12 มกราคม 2567 ณ ท่าข้าวทวีรวมมิตร ตำบลสำมะโรง อำเภอเมืองเพชรบุรี จังหวัดเพชรบุรี จามรี อนุรัตน์ ประชาสัมพันธ์จังหวัดเพชรบุรีรายงาน